Title: ประกาศกรมธุรกิจพลังงาน เรื่อง กำหนดลักษณะและคุณภาพของก๊าซธรรมชาติสำหรับยานยนต์ พ.ศ. 2561

ประกาศกรมธุรกิจพลังงาน
เรื่อง
กำหนดลักษณะและคุณภาพของก๊าซธรรมชาติสำหรับยานยนต์
พ.ศ.
๒๕๖๑

โดยที่เป็นการสมควรแก้ไขปรับปรุงประกาศกำหนดลักษณะและคุณภาพของก๊าซธรรมชาติสำหรับยานยนต์
เพื่อให้สอดคล้องกับแผนการจัดหาก๊าซธรรมชาติของประเทศ อาศัยอำนาจตามความในมาตรา
๒๕ วรรคหนึ่ง แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓
อธิบดีกรมธุรกิจพลังงานออกประกาศไว้ ดังต่อไปนี้

ข้อ ๑[๑]
 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ให้ยกเลิกประกาศกรมธุรกิจพลังงาน เรื่อง
กำหนดลักษณะและคุณภาพของก๊าซธรรมชาติสำหรับยานยนต์ พ.ศ. ๒๕๕๖

ข้อ ๓  ประกาศนี้มิให้ใช้บังคับกับก๊าซธรรมชาติสำหรับยานยนต์ที่จำหน่ายหรือมีไว้เพื่อจำหน่ายไปนอกราชอาณาจักร
โดยการขนส่งออกไปนอกราชอาณาจักรโดยตรงทางทะเล

ข้อ ๔  ให้กำหนดชนิดของก๊าซธรรมชาติสำหรับยานยนต์เป็น
๒ ชนิด คือ
(๑)
ก๊าซธรรมชาติสำหรับยานยนต์ชนิดธรรมดา
สำหรับรถยนต์ทั่วไปที่มีความต้องการค่าพลังงานความร้อนดัชนีวอบบี้ระหว่าง ๓๙ - ๔๔
เมกกะจูล/ลูกบาศก์เมตร
(๒)
ก๊าซธรรมชาติสำหรับยานยนต์ชนิดพิเศษ
สำหรับรถยนต์เฉพาะกลุ่มที่มีความต้องการค่าพลังงานความร้อนดัชนีวอบบี้ระหว่าง ๔๔ -
๕๒ เมกกะจูล/ลูกบาศก์เมตร

ข้อ ๕  ภายใต้บังคับของข้อ ๖
ลักษณะและคุณภาพของก๊าซธรรมชาติสำหรับยานยนต์ให้เป็นไปตามรายละเอียดแนบท้ายประกาศนี้

ข้อ ๖  ลักษณะและคุณภาพของก๊าซธรรมชาติสำหรับยานยนต์ที่ผู้ค้าน้ำมันจำหน่ายหรือมีไว้เพื่อจำหน่าย ดังต่อไปนี้ จะไม่เป็นไปตามที่กำหนดในรายละเอียดแนบท้ายประกาศนี้ก็ได้
แต่ผู้ค้าน้ำมันต้องแจ้งลักษณะและคุณภาพของก๊าซธรรมชาติสำหรับยานยนต์ดังกล่าวเฉพาะส่วนที่ไม่เป็นไปตามที่กำหนดในรายละเอียดแนบท้าย
เพื่อขอความเห็นชอบและต้องได้รับความเห็นชอบจากอธิบดีก่อน
(๑) ก๊าซธรรมชาติสำหรับยานยนต์สำหรับการนำไปใช้กับยานพาหนะที่ส่งออกไปนอกราชอาณาจักร
(๒)
ก๊าซธรรมชาติสำหรับยานยนต์สำหรับการนำไปใช้ตามโครงการหรือนโยบายของรัฐบาลหรืองานวิจัย
หรืองานทดสอบเครื่องยนต์

ข้อ ๗  การขอและการให้ความเห็นชอบตามข้อ ๖
ให้เป็นไปตามหลักเกณฑ์ วิธีการ และเงื่อนไขที่อธิบดีกำหนด

ประกาศ
ณ วันที่ ๔ เมษายน พ.ศ. ๒๕๖๑
วิฑูรย์
 กุลเจริญวิรัตน์
อธิบดีกรมธุรกิจพลังงาน

[เอกสารแนบท้าย]

๑. รายละเอียดแนบท้ายประกาศกรมธุรกิจพลังงาน
เรื่อง กำหนดลักษณะและคุณภาพของก๊าซธรรมชาติสำหรับยานยนต์ พ.ศ. ๒๕๖๑

(ดูข้อมูลจากภาพกฎหมาย)

พิมพ์มาดา/จัดทำ
๑๔
มิถุนายน ๒๕๖๑

วิชพงษ์/ตรวจ
๒๙
มิถุนายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๐๔ ง/หน้า ๑๒/๗ พฤษภาคม ๒๕๖๑